Document ID: 32015R0534

UREDBA (EU) 2015/534 EVROPSKE CENTRALNE BANKE
z dne 17. marca 2015
o poročanju nadzorniških finančnih informacij (ECB/2015/13)
SVET EVROPSKE CENTRALNE BANKE JE -
ob upoštevanju Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (1) ter zlasti člena 4(1), člena 4(3), člena 6(2), člena 6(5)(d) in člena 10 Uredbe,
ob upoštevanju Uredbe (EU) št. 468/2014 Evropske centralne banke z dne 16. aprila 2014 o vzpostavitvi okvira za sodelovanje znotraj enotnega mehanizma nadzora med Evropsko centralno banko in pristojnimi nacionalnimi organi ter z imenovanimi nacionalnimi organi (okvirna uredba o EMN) (ECB/2014/17) (2) ter zlasti člena 21(1), člena 140 in člena 141(1) Uredbe,
ob upoštevanju naslednjega:
(1)
Za kreditne institucije veljajo zahteve za redno poročanje, kakor so določene v Uredbi (EU) št. 575/2013 Evropskega parlamenta in Sveta (3) (imenovana tudi: CRR) ter Izvedbeni uredbi Komisije (EU) št. 680/2014 (4). Informacije, ki se poročajo, zbira ECB v skladu s Sklepom ECB/2014/29 (5). Ta uredba dopolnjuje Sklep ECB/2014/29 s podrobnejšo določitvijo zahtev v zvezi s poročanjem nadzorniških finančnih informacij.
(2)
Izvedbena uredba (EU) št. 680/2014 določa enotne zahteve za vse institucije, za katere velja Uredba (EU) št. 575/2013, v zvezi z nadzorniškim poročanjem pristojnim organom za področja, ki so določena v členu 1 Izvedbene uredbe (EU) št. 680/2014. Eno od teh področij so finančne informacije na konsolidirani podlagi. V skladu s členom 99(2) Uredbe (EU) št. 575/2013 je poročanje nadzorniških finančnih informacij na konsolidirani podlagi obvezno za kreditne institucije, ki svoje konsolidirane računovodske izkaze pripravljajo skladno z mednarodnimi računovodskimi standardi, sprejetimi v skladu s postopkom iz člena 6(2) Uredbe (ES) št. 1606/2002 Evropskega parlamenta in Sveta (6). Predložitev nadzorniških finančnih informacij, ki so obvezne v skladu z Izvedbeno uredbo (EU) št. 680/2014 in se nanašajo na pomembne in manj pomembne nadzorovane subjekte, s strani pristojnih nacionalnih organov ECB trenutno poteka v skladu s Sklepom ECB/2014/29 in bi se morala nespremenjeno nadaljevati, saj tega vsebina te uredbe ne zajema.
(3)
Uporaba diskrecijske pravice iz člena 24(2) Uredbe (EU) št. 575/2013, da se od kreditnih institucij za nadzorniško poročanje zahteva uporaba mednarodnih računovodskih standardov, kakor se uporabljajo v skladu z Uredbo (ES) št. 1606/2002, ni del vsebine te uredbe. Ob upoštevanju člena 150 Uredbe (EU) št. 468/2014 (ECB/2014/17) ostanejo pretekle odločitve pristojnih nacionalnih organov o uporabi ali neuporabi te diskrecijske pravice v veljavi nespremenjene.
(4)
V skladu s členom 99(3) Uredbe (EU) št. 575/2013 je za to, da kreditne institucije, ki za nadzorniško poročanje v skladu s členom 24(2) Uredbe (EU) št. 575/2013 uporabljajo mednarodne računovodske standarde, kakor se uporabljajo v skladu z Uredbo (ES) št. 1606/2002, poročajo nadzorniške finančne informacije na konsolidirani podlagi, potrebna odločitev pristojnega organa o razširitvi tega poročanja. ECB bi morala sprejeti tudi odločitev o razširitvi zahteve po predložitvi nadzorniških finančnih informacij na pomembne nadzorovane skupine, ki za nadzorniško poročanje v skladu s členom 24(2) Uredbe (EU) št. 575/2013 uporabljajo Uredbo (ES) št. 1606/2002.
(5)
V skladu s členom 99(6) Uredbe (EU) št. 575/2013 je za to, da kreditne institucije, ki uporabljajo nacionalne računovodske okvire, ki temeljijo na Direktivi Sveta 86/635/EGS (7), poročajo nadzorniške finančne informacije na konsolidirani podlagi, potrebna predhodna odločitev pristojnega organa o razširitvi tega poročanja. ECB bi morala sprejeti tudi odločitev o razširitvi zahteve po predložitvi nadzorniških finančnih informacij na pomembne nadzorovane skupine, ki uporabljajo nacionalne računovodske okvire, ki temeljijo na Direktivi 86/635/EGS. Opravljeno je bilo posvetovanje z Evropskim bančnim organom v skladu s členom 99(6) Uredbe (ES) št. 575/2013.
(6)
Izvedbena uredba (EU) št. 680/2014 določa enotne zahteve za nadzorniško poročanje v zvezi s področji, ki so del njenega področja uporabe. V skladu s členom 99(5) in (6) Uredbe (EU) št. 575/2013 ureja Izvedbena uredba (EU) št. 680/2014 samo nadzorniške finančne informacije na konsolidirani podlagi. Poročanje nadzorniških finančnih informacij na posamični podlagi je zunaj njenega področja uporabe; zato lahko pristojni organi predpišejo zahteve za poročanje nadzorniških finančnih informacij na posamični podlagi. Ob upoštevanju potrebe po zagotovitvi primerljivih finančnih informacij za pomembne in manj pomembne nadzorovane subjekte bi morala ta uredba določiti nadzorniške finančne informacije, ki jih morajo pomembni in manj pomembni nadzorovani subjekti poročati pristojnim nacionalnim organom na posamični podlagi. Pristojni nacionalni organi bi morali te informacije nato predložiti ECB v skladu s členom 140(3) Uredbe (EU) št. 468/2014 (ECB/2014/17).
(7)
V skladu s členom 40 Direktive 2013/36/EU Evropskega parlamenta in Sveta (8) lahko pristojni organi držav članic gostiteljic zahtevajo, da jim vse kreditne institucije, ki imajo podružnice na njihovem ozemlju, redno poročajo o svojih dejavnostih v teh državah članicah gostiteljicah. V skladu s členom 2(20) Uredbe (EU) št. 468/2014 (ECB/2014/17) so podružnice, ki jih je v sodelujoči državi članici ustanovila kreditna institucija s sedežem v nesodelujoči državi članici, nadzorovani subjekti. Ob upoštevanju potrebe po zagotovitvi primerljivih finančnih informacij za pomembne nadzorovane subjekte bi morala ta uredba določiti informacije, ki jih morajo podružnice, ki jih je v sodelujoči državi članici ustanovila kreditna institucija s sedežem v nesodelujoči državi članici, poročati pristojnim nacionalnim organom. Pristojni nacionalni organi bi morali te informacije nato predložiti ECB v skladu s členom 140(3) Uredbe (EU) št. 468/2014 (ECB/2014/17).
(8)
Člen 6(4) Uredbe (EU) št. 1024/2013 določa, da ima ECB nadzorniška pooblastila v zvezi s kreditnimi institucijami, finančnimi holdingi ali mešanimi finančnimi holdingi ali podružnicami s sedežem v sodelujočih državah članicah, ki so jih ustanovile kreditne institucije s sedežem v nesodelujočih državah članicah. Podružnice, ki jih je v sodelujoči državi članici ustanovila kreditna institucija s sedežem v tretji državi, zato ne sodijo v okvir nadzorniških nalog, prenesenih na ECB. Posledično za te podružnice ne bi smele veljati zahteve za poročanje iz te uredbe. Poleg tega bi bilo treba iz teh zahtev za poročanje izključiti podružnice, ki jih je v sodelujoči državi članici ustanovila kreditna institucija iz druge sodelujoče države članice, saj je namen, da se te zahteve uporabijo na ravni nadzorovanega subjekta, ki je podružnico ustanovil.
(9)
Zahteve, določene v tej uredbi v zvezi s pomembnimi in manj pomembnimi nadzorovanimi subjekti, vključno s podružnicami, ki jih je v sodelujoči državi članici ustanovila kreditna institucija s sedežem v nesodelujoči državi članici, bi morale biti usmerjene v zagotovitev, da bodo ti nadzorovani subjekti pristojnim nacionalnim organom poročali skupen minimalen niz informacij, in ne v naložitev enotnih zahtev za poročanje. Morda je primerno, da pristojni nacionalni organi zbirajo potrebne minimalne informacije kot del širšega okvira za poročanje, ki ga vzpostavijo v skladu z ustreznim pravom Unije ali nacionalnim pravom in je namenjen tudi za druge potrebe poleg nadzora, na primer za potrebe statistike.
(10)
Za izvajanje nalog ECB je potrebno prejemanje finančnih informacij od manj pomembnih nadzorovanih skupin, ki svojih konsolidiranih računovodskih izkazov ne pripravljajo skladno z mednarodnimi računovodskimi standardi, sprejetimi v skladu s členom 6(2) Uredbe (ES) št. 1606/2002. Ta uredba bi morala zato določiti nadzorniške finančne informacije, ki jih morajo take skupine poročati pristojnim nacionalnim organom. Zlasti je treba določiti obliko, pogostost, referenčne datume in obdobja za predložitev ter roke, ki se nanašajo na predložitev zadevnih informacij. Te zahteve bi morale biti usmerjene v zagotovitev, da bodo te nadzorovane skupine pristojnim nacionalnim organom poročale skupen minimalen niz informacij, in ne v naložitev enotnih zahtev za poročanje.
(11)
V skladu s členom 6(2) Uredbe (EU) št. 1024/2013 in členom 21 Uredbe (EU) št. 468/2014 (ECB/2014/17) velja za ECB in pristojne nacionalne organe obveznost izmenjave informacij. Brez poseganja v pooblastila ECB, na podlagi katerih ta neposredno prejema informacije, ki jih poročajo kreditne institucije, ali ima do teh informacij ves čas neposreden dostop, bi morali pristojni nacionalni organi ECB zagotavljati zlasti vse informacije, ki jih ta potrebuje za opravljanje nalog, ki so nanjo prenesene z Uredbo (EU) št. 1024/2013.
(12)
V skladu s členom 2(3) Izvedbene uredbe (EU) št. 680/2014 se lahko institucijam dovoli, da za poročanje nadzorniških finančnih informacij na konsolidirani podlagi uporabijo računovodsko leto, ki se razlikuje od koledarskega. Tudi ta uredba bi morala omogočati, da se za tako poročanje uporabi računovodsko leto, ki se razlikuje od koledarskega.
(13)
ECB je opravila javno posvetovanje o tej uredbi ter preučila morebitne stroške in koristi -
SPREJEL NASLEDNJO UREDBO:
NASLOV I
VSEBINA IN OPREDELITEV POJMOV
Člen 1
Vsebina
1. Ta uredba določa zahteve v zvezi s poročanjem nadzorniških finančnih informacij, ki jih pristojnim nacionalnim organom predložijo:
(a)
pomembne nadzorovane skupine, ki za nadzorniško poročanje v skladu s členom 24(2) Uredbe (EU) št. 575/2013 uporabljajo mednarodne računovodske standarde v skladu z Uredbo (ES) št. 1606/2002, vključno z vsemi njihovimi podskupinami;
(b)
pomembne nadzorovane skupine, razen tistih iz točke (a), za katere veljajo nacionalni računovodski okviri, ki temeljijo na Direktivi 86/635/EGS, vključno z vsemi njihovimi podskupinami;
(c)
pomembni nadzorovani subjekti, vključno s podružnicami, ki jih je v sodelujoči državi članici ustanovila kreditna institucija s sedežem v nesodelujoči državi članici;
(d)
pomembne nadzorovane skupine v zvezi s podrejenimi družbami s sedežem v nesodelujoči državi članici ali tretji državi;
(e)
manj pomembne nadzorovane skupine, ki za nadzorniško poročanje v skladu s členom 24(2) Uredbe (EU) št. 575/2013 uporabljajo mednarodne računovodske standarde v skladu z Uredbo (ES) št. 1606/2002, vključno z vsemi njihovimi podskupinami;
(f)
manj pomembne nadzorovane skupine, razen tistih iz točke (e), za katere veljajo nacionalni računovodski okviri, ki temeljijo na Direktivi 86/635/EGS, vključno z vsemi njihovimi podskupinami;
(g)
manj pomembni nadzorovani subjekti, vključno s podružnicami, ki jih je v sodelujoči državi članici ustanovila kreditna institucija s sedežem v nesodelujoči državi članici.
2. Kot izjema od členov 7 in 14 nadzorovanim subjektom, ki jim je bilo odobreno odstopanje v zvezi z uporabo bonitetnih zahtev na posamični podlagi v skladu s členom 7 ali 10 Uredbe (EU) št. 575/2013, ni treba poročati nadzorniških finančnih informacij v skladu s to uredbo.
3. Kadar pristojni organi, vključno z ECB, od institucij zahtevajo, da izpolnjujejo obveznosti, določene v delih od 2 do 4 in delih od 6 do 8 Uredbe (EU) št. 575/2013 ter v naslovu VII Direktive 2013/36/EU na subkonsolidirani podlagi v skladu s členom 11(5) Uredbe (EU) št. 575/2013, izpolnjujejo institucije zahteve, določene v tej uredbi, na subkonsolidirani podlagi.
4. Pristojni nacionalni organi in/ali nacionalne centralne banke lahko uporabijo podatke, zbrane na podlagi te uredbe, za katere koli druge naloge.
5. Ta uredba ne vpliva na računovodske standarde, ki jih uporabljajo nadzorovane skupine in nadzorovani subjekti v svojih konsolidiranih računovodskih izkazih ali letnih računovodskih izkazih, niti ne spreminja računovodskih standardov, ki se uporabljajo za nadzorniško poročanje. Ker nadzorovane skupine in nadzorovani subjekti uporabljajo različne računovodske standarde, je treba predložiti samo informacije v zvezi s pravili za vrednotenje, vključno z metodami za ocenjevanje izgub iz kreditnega tveganja, ki obstajajo v zadevnih računovodskih standardih in jih dejansko uporablja zadevna nadzorovana skupina ali zadevni nadzorovani subjekt. Za ta namen so za nadzorovane skupine in nadzorovane subjekte, ki uporabljajo nacionalne računovodske okvire, ki temeljijo na Direktivi 86/635/EGS, določene posebne predloge za poročanje. Podatkovnih točk v predlogah, ki se ne uporabljajo za zadevne nadzorovane subjekte, ni treba poročati.
6. Podružnice, ki jo v sodelujoči državi članici ustanovi kreditna institucija s sedežem v nesodelujoči državi članici, lahko informacije, ki se zahtevajo po tej uredbi, predloži zadevnemu pristojnemu nacionalnemu organu preko kreditne institucije, ki jih je ustanovila.
Člen 2
Opredelitev pojmov
V tej uredbi se uporabljajo opredelitve pojmov iz Uredbe (EU) št. 468/2014 (ECB/2014/17), razen če je določeno drugače, skupaj z naslednjimi opredelitvami pojmov:
(1)
„MRS“ in „MSRP“ pomenita „Mednarodne računovodske standarde“ in „Mednarodne standarde za poročanje o finančnem položaju“, kakor so navedeni v členu 2 Uredbe (ES) št. 1606/2002;
(2)
„podrejena družba“ pomeni podrejeno družbo, kakor je opredeljena v členu 4(1)(16) Uredbe (EU) št. 575/2013, ki je kreditna institucija v smislu člena 4(1)(1) Uredbe (EU) št. 575/2013;
(3)
„podskupina“ pomeni skupino, katere nadrejena oseba sama ni podrejena oseba druge institucije, ki je pridobila dovoljenje v isti sodelujoči državi članici, ali finančnega holdinga ali mešanega finančnega holdinga s sedežem v isti sodelujoči državi članici;
(4)
„konsolidirana podlaga“ pomeni konsolidirano podlago, kot je opredeljena v členu 4(1)(48) Uredbe (EU) št. 575/2013;
(5)
„subkonsolidirana podlaga“ pomeni subkonsolidirano podlago, kot je opredeljena v členu 4(1)(49) Uredbe (EU) št. 575/2013.
Člen 3
Sprememba statusa nadzorovanega subjekta ali nadzorovane skupine
1. Za namene te uredbe se nadzorovani subjekt ali nadzorovana skupina razvrstita kot pomembna 18 mesecev po tem, ko jima je bila uradno sporočena odločitev iz člena 45(1) Uredbe (EU) št. 468/2014 (ECB/2014/17). Informacije v skladu z delom II te uredbe poročata kot pomemben nadzorovani subjekt ali pomembna nadzorovana skupina na prvi referenčni datum po tem, ko sta bila razvrščena kot pomembna.
2. Za namene te uredbe se nadzorovani subjekt ali nadzorovana skupina razvrstita kot manj pomembna, ko jima je uradno sporočena odločitev iz člena 46(1) Uredbe (EU) št. 468/2014 (ECB/2014/17). Po tem začneta poročati informacije v skladu z delom III te uredbe.
NASLOV II
POMEMBNE NADZOROVANE SKUPINE IN POMEMBNI NADZOROVANI SUBJEKTI
POGLAVJE I
Pomembne nadzorovane skupine
Člen 4
Oblika in pogostost poročanja na konsolidirani podlagi ter referenčni datumi in datumi predložitve za pomembne nadzorovane skupine, ki za nadzorniško poročanje v skladu s členom 24(2) Uredbe (EU) št. 575/2013 uporabljajo MSRP
V skladu s členom 99(3) Uredbe (EU) št. 575/2013 pomembne nadzorovane skupine, ki za nadzorniško poročanje v skladu s členom 24(2) Uredbe (EU) št. 575/2013 uporabljajo MSRP v skladu z Uredbo (ES) št. 1606/2002, poročajo nadzorniške finančne informacije, kakor je določeno v členih 2, 3 in 10 Izvedbene uredbe (EU) št. 680/2014, na konsolidirani podlagi. Njihove podskupine, ki za nadzorniško poročanje uporabljajo MSRP v skladu z Uredbo (ES) št. 1606/2002, prav tako poročajo nadzorniške finančne informacije, kakor je določeno v členih 2, 3 in 10 Izvedbene uredbe (EU) št. 680/2014, na konsolidirani podlagi.
Člen 5
Oblika in pogostost poročanja na konsolidirani podlagi ter referenčni datumi in datumi predložitve za pomembne nadzorovane skupine, ki uporabljajo nacionalne računovodske okvire, ki temeljijo na Direktivi 86/635/EGS
V skladu s členom 99(6) Uredbe (EU) št. 575/2013 pomembne nadzorovane skupine, razen tistih iz člena 4, za katere veljajo nacionalni računovodski okviri, ki temeljijo na Direktivi 86/635/EGS, vključno z vsemi njihovimi podskupinami, poročajo nadzorniške finančne informacije, kakor je določeno v členih 2, 3 in 11 Izvedbene uredbe (EU) št. 680/2014, na konsolidirani podlagi.
POGLAVJE II
Pomembni nadzorovani subjekti
Člen 6
Oblika in pogostost poročanja na posamični podlagi za subjekte, ki niso del pomembne nadzorovane skupine
1. Pomembni nadzorovani subjekti, ki niso del pomembne nadzorovane skupine in uporabljajo MSRP v skladu z Uredbo (ES) št. 1606/2002 bodisi zato, ker pripravljajo svoje letne računovodske izkaze skladno z računovodskimi standardi, na katere se sklicuje navedena uredba, bodisi za potrebe nadzorniškega poročanja v skladu s členom 24(2) Uredbe (EU) št. 575/2013, poročajo nadzorniške finančne informacije zadevnemu pristojnemu nacionalnemu organu na posamični podlagi. To velja tudi za podružnice, ki jih je v sodelujoči državi članici ustanovila kreditna institucija s sedežem v nesodelujoči državi članici.
2. Nadzorniško finančno poročanje iz odstavka 1 vključuje informacije, določene v členu 9 Izvedbene uredbe (EU) št. 680/2014, in se izvaja tako pogosto, kakor je določeno v navedenem členu.
3. Pomembni nadzorovani subjekti, razen tistih iz odstavka 1, ki niso del pomembne nadzorovane skupine in za katere veljajo nacionalni računovodski okviri, ki temeljijo na Direktivi 86/635/EGS, vključno s podružnicami, ki jih je v sodelujoči državi članici ustanovila kreditna institucija s sedežem v nesodelujoči državi članici, poročajo nadzorniške finančne informacije zadevnemu pristojnemu nacionalnemu organu.
4. Nadzorniško finančno poročanje iz odstavka 3 vključuje informacije, določene v členu 11 Izvedbene uredbe (EU) št. 680/2014, in se izvaja tako pogosto, kakor je določeno v navedenem členu.
5. Informacije, določene v zgornjih odstavkih 2 in 4, vključujejo samo informacije, ki se nanašajo na:
(a)
sredstva, obveznosti, lastniški kapital, prihodke in odhodke, ki jih pripozna nadzorovani subjekt v skladu z veljavnimi računovodskimi standardi;
(b)
zunajbilančne izpostavljenosti in dejavnosti, v katerih sodeluje nadzorovani subjekt;
(c)
posle, ki niso določeni v točkah (a) in (b) ter jih izvaja nadzorovani subjekt;
(d)
pravila za vrednotenje, vključno z metodami za ocenjevanje izgub iz kreditnega tveganja, ki obstajajo v veljavnih računovodskih standardih in jih dejansko uporablja nadzorovani subjekt.
6. Pristojni nacionalni organi lahko zbirajo informacije, ki jih je treba predložiti ECB in so določene v odstavkih 2 in 4, kot del širšega nacionalnega okvira za poročanje, ki v skladu z ustreznim pravom Unije ali nacionalnim pravom vključuje dodatne nadzorniške finančne informacije in je namenjen tudi za druge potrebe poleg nadzora, na primer za potrebe statistike.
Člen 7
Oblika in pogostost poročanja na posamični podlagi za subjekte, ki so del pomembne nadzorovane skupine
1. Pomembni nadzorovani subjekti, ki uporabljajo MSRP v skladu z Uredbo (ES) št. 1606/2002 bodisi zato, ker pripravljajo svoje letne računovodske izkaze skladno z računovodskimi standardi, na katere se sklicuje navedena uredba, bodisi za potrebe nadzorniškega poročanja v skladu s členom 24(2) Uredbe (EU) št. 575/2013 in ki so del pomembne nadzorovane skupine poročajo nadzorniške finančne informacije zadevnemu pristojnemu nacionalnemu organu na posamični podlagi. Nadzorniško finančno poročanje teh subjektov se izvaja tako pogosto, kakor je določeno v členu 9 Izvedbene uredbe (EU) št. 680/2014, in vključuje skupne minimalne informacije, določene v Prilogi I.
2. Pristojni nacionalni organi predložijo ECB vse dodatne predloge iz Priloge III Izvedbene uredbe (EU) št. 680/2014, ki jih zbirajo. Pristojni nacionalni organi predhodno obvestijo ECB o vsaki taki dodatni predlogi, ki jo nameravajo prenesti.
3. Pomembni nadzorovani subjekti, razen tistih iz odstavka 1, za katere veljajo nacionalni računovodski okviri, ki temeljijo na Direktivi 86/635/EGS, in ki so del pomembne nadzorovane skupine, poročajo nadzorniške finančne informacije zadevnemu pristojnemu nacionalnemu organu.
4. Nadzorniško finančno poročanje iz odstavka 3 se izvaja tako pogosto, kakor je določeno v členu 11 Izvedbene uredbe (EU) št. 680/2014, in vključuje skupne minimalne informacije, določene v Prilogi I.
5. Pristojni nacionalni organi predložijo ECB vse dodatne predloge iz Priloge IV Izvedbene uredbe (EU) št. 680/2014, ki jih zbirajo. Pristojni nacionalni organi predhodno obvestijo ECB o vsaki taki dodatni predlogi, ki jo nameravajo prenesti.
6. Informacije iz odstavkov 1, 2, 4 in 5 se poročajo, kakor je določeno v členu 6(5) te uredbe.
7. Pristojni nacionalni organi lahko zbirajo podatke, ki jih je treba predložiti ECB in so določeni v odstavkih 1, 2, 4 in 5, kot del širšega nacionalnega okvira za poročanje, ki v skladu z ustreznim pravom Unije ali nacionalnim pravom vključuje dodatne nadzorniške finančne informacije in je namenjen tudi za druge potrebe poleg nadzora, na primer za potrebe statistike.
Člen 8
Referenčni datumi in datumi predložitve za pomembne nadzorovane subjekte
1. Informacije v zvezi s pomembnimi nadzorovanimi subjekti, ki so določene v členih 6 in 7, imajo naslednje referenčne datume:
(a)
za četrtletno poročanje 31. marec, 30. junij, 30. september in 31. december;
(b)
za polletno poročanje 30. junij in 31. december;
(c)
za letno poročanje 31. december.
2. Informacije, ki se nanašajo na obdobje, se poročajo kumulativno od prvega dne koledarskega leta do referenčnega datuma.
3. Kot izjema od odstavkov 1 in 2 lahko pristojni nacionalni organi v primeru, kadar je pomembnim nadzorovanim subjektom dovoljeno pripravljati letne računovodske izkaze na podlagi računovodskega leta, ki se razlikuje od koledarskega, prilagodijo referenčne datume koncu računovodskega leta. Prilagojeni referenčni datumi so tri, šest, devet in dvanajst mesecev od začetka računovodskega leta. Informacije, ki se nanašajo na obdobje, se poročajo kumulativno od prvega dne računovodskega leta do referenčnega datuma.
4. Pristojni nacionalni organi predložijo ECB informacije v zvezi s pomembnimi nadzorovanimi subjekti, določene v členih 6 in 7, do zaključka delovnega dne na naslednje datume predložitve:
(a)
za pomembne nadzorovane subjekte, ki niso del pomembne nadzorovane skupine, 40. delovni dan po referenčnem datumu, na katerega se nanašajo;
(b)
za pomembne nadzorovane subjekte, ki so del pomembne nadzorovane skupine, 55. delovni dan po referenčnem datumu, na katerega se nanašajo.
5. Pristojni nacionalni organi odločijo, kdaj morajo nadzorovani subjekti poročati nadzorniške finančne informacije, da bodo lahko spoštovali te roke.
POGLAVJE III
Poročanje pomembnih nadzorovanih skupin glede podrejenih družb s sedežem v nesodelujoči državi članici ali tretji državi
Člen 9
Oblika in pogostost poročanja pomembnih nadzorovanih skupin glede podrejenih družb s sedežem v nesodelujoči državi članici ali tretji državi
1. Nadrejene institucije s sedežem v nesodelujoči državi članici in institucije, ki jih obvladuje nadrejeni finančni holding ali nadrejeni mešani finančni holding v sodelujoči državi članici, zagotovijo, da se nadzorniške finančne informacije glede podrejenih družb s sedežem v nesodelujoči državi članici ali v tretji državi poročajo zadevnim pristojnim nacionalnim organom na posamični podlagi na naslednji način:
(a)
za pomembne nadzorovane skupine, ki uporabljajo MSRP v skladu z Uredbo (ES) št. 1606/2002 bodisi zato, ker pripravljajo svoje letne računovodske izkaze skladno z računovodskimi standardi, na katere se sklicuje navedena uredba, bodisi za potrebe nadzorniškega poročanja v skladu s členom 24(2) Uredbe (EU) št. 575/2013, na najvišji ravni konsolidacije v sodelujoči državi članici, nadzorniško finančno poročanje vključuje informacije, določene v odstavku 1 Priloge II, in se izvaja tako pogosto, kakor je določeno v členu 9 Izvedbene uredbe (EU) št. 680/2014;
(b)
za pomembne nadzorovane skupine, razen tistih, navedenih zgoraj, za katere veljajo nacionalni računovodski okviri, ki temeljijo na Direktivi 86/635/EGS, na najvišji ravni konsolidacije v sodelujoči državi članici, nadzorniško finančno poročanje vključuje informacije, določene v odstavku 2 Priloge II, in se izvaja tako pogosto, kakor je določeno v členu 11 Izvedbene uredbe (EU) št. 680/2014.
2. Kot izjema od odstavka 1 nadrejene osebe, navedene v tistem odstavku, ne poročajo finančnih informacij v zvezi s podrejenimi družbami, katerih skupna vrednost sredstev znaša 3 milijarde EUR ali manj. Za ta namen se skupna vrednost sredstev določi na podlagi meril, ki so določena v naslovu 3 dela IV Uredbe (EU) št. 468/2014 (ECB/2014/17).
3. Kadar posodobitev seznama nadzorovanih subjektov v skladu s poglavjem 3 naslova 2 dela IV Uredbe (EU) št. 468/2014 (ECB/2014/17) pokaže, da skupna vrednost sredstev podrejene družbe presega 3 milijarde EUR, se podrejena družba vključi v informacije, ki jih je treba poročati v skladu z odstavkom 1, na prvi referenčni datum po 18 mesecih od objave posodobljenega seznama nadzorovanih subjektov. Kadar ta posodobitev pokaže, da znaša skupna vrednost sredstev podrejene družbe 3 milijarde EUR ali manj, nadrejena oseba začne poročati informacije v skladu z odstavkom 2 na prvi referenčni datum po objavi posodobljenega seznama nadzorovanih subjektov.
Člen 10
Referenčni datumi in datumi predložitve za poročanje pomembnih nadzorovanih skupin glede podrejenih družb s sedežem v nesodelujoči državi članici ali tretji državi
1. Informacije, določene v členu 9, se zbirajo z enakimi referenčnimi datumi kot nadzorniške finančne informacije v zvezi s povezano pomembno nadzorovano skupino. Informacije, ki se nanašajo na obdobje, se poročajo kumulativno od prvega dne računovodskega leta, ki se uporabi za poročanje finančnih informacij, do referenčnega datuma.
2. Pristojni nacionalni organi predložijo ECB informacije v zvezi s podrejenimi družbami s sedežem v nesodelujoči državi članici ali tretji državi, določene v členu 9, do zaključka delovnega dne na 55. delovni dan po referenčnem datumu, na katerega se nanašajo.
3. Pristojni nacionalni organi odločijo, kdaj morajo nadzorovani subjekti poročati nadzorniške finančne informacije, da bodo lahko spoštovali ta rok.
NASLOV III
MANJ POMEMBNE NADZOROVANE SKUPINE IN MANJ POMEMBNI NADZOROVANI SUBJEKTI
POGLAVJE I
Manj pomembne nadzorovane skupine
Člen 11
Oblika in pogostost poročanja na posamični podlagi za manj pomembne nadzorovane skupine
1. Manj pomembne nadzorovane skupine, ki za nadzorniško poročanje v skladu s členom 24(2) Uredbe (EU) št. 575/2013 uporabljajo MSRP v skladu z Uredbo (ES) št. 1606/2002, vključno z vsemi njihovimi podskupinami, poročajo nadzorniške finančne informacije zadevnemu pristojnemu nacionalnemu organu na posamični podlagi.
2. Nadzorniško finančno poročanje iz odstavka 1 se izvaja tako pogosto, kakor je določeno v členu 9 Izvedbene uredbe (EU) št. 680/2014, in vključuje skupne minimalne informacije, določene v odstavku 1 Priloge I.
3. Pristojni nacionalni organi predložijo ECB vse dodatne predloge iz Priloge III Izvedbene uredbe (EU) št. 680/2014, ki jih zbirajo. Pristojni nacionalni organi predhodno obvestijo ECB o vsaki taki dodatni predlogi, ki jo nameravajo prenesti.
4. Manj pomembne nadzorovane skupine, razen tistih iz odstavka 1, za katere veljajo nacionalni računovodski okviri, ki temeljijo na Direktivi 86/635/EGS, poročajo nadzorniške finančne informacije zadevnemu pristojnemu nacionalnemu organu. To nadzorniško finančno poročanje se izvaja tako pogosto, kakor je določeno v členu 11 Izvedbene uredbe (EU) št. 680/2014, in vključuje skupne minimalne informacije, določene v odstavku 2 Priloge I.
5. Pristojni nacionalni organi predložijo ECB vse dodatne predloge iz Priloge IV Izvedbene uredbe (EU) št. 680/2014, ki jih zbirajo. Pristojni nacionalni organi predhodno obvestijo ECB o vsaki taki dodatni predlogi, ki jo nameravajo prenesti.
6. Kot izjema od odstavkov 4 in 5 poročanje finančnih informacij v zvezi z manj pomembnimi nadzorovanimi skupinami, katerih skupna vrednost sredstev znaša 3 milijarde EUR ali manj, vključuje kot skupni minimalni niz informacije, določene v Prilogi III, namesto informacij, določenih v odstavku 4 tega člena. Za ta namen je skupna vrednost sredstev nadzorovanih skupin vrednost, ki se uporabi za določitev, ali je nadzorovani subjekt pomemben na podlagi velikosti, v skladu z delom IV naslova III Uredbe (EU) št. 468/2014 (ECB/2014/17).
7. Kadar posodobitev seznama nadzorovanih subjektov v skladu z delom IV naslova II poglavja 3 Uredbe (EU) št. 468/2014 (ECB/2014/17) pokaže, da skupna vrednost sredstev manj pomembne nadzorovane skupine presega 3 milijarde EUR, ta skupina začne poročati informacije v skladu z odstavkoma 4 in 5 na prvi referenčni datum po 18 mesecih od objave posodobljenega seznama nadzorovanih subjektov. Kadar ta posodobitev pokaže, da znaša skupna vrednost sredstev manj pomembne nadzorovane skupine 3 milijarde EUR ali manj, ta skupina začne poročati informacije v skladu z odstavkom 6 na prvi referenčni datum po objavi posodobljenega seznama nadzorovanih subjektov.
8. Informacije iz odstavkov 2, 3, 4, 5 in 6 se poročajo, kakor je določeno v členu 6(5) te uredbe.
9. Pristojni nacionalni organi lahko zbirajo informacije, ki jih je treba predložiti ECB in so določene v odstavkih 2, 3, 4, 5 in 6, kot del širšega nacionalnega okvira za poročanje, ki v skladu z ustreznim pravom Unije ali nacionalnim pravom vključuje dodatne nadzorniške finančne informacije in je namenjen tudi za druge potrebe poleg nadzora, na primer za potrebe statistike.
Člen 12
Referenčni datumi in datumi predložitve za manj pomembne nadzorovane skupine
1. Informacije v zvezi z manj pomembnimi nadzorovanimi skupinami, ki so določene v členu 11, imajo naslednje referenčne datume:
(a)
za četrtletno poročanje 31. marec, 30. junij, 30. september in 31. december;
(b)
za polletno poročanje 30. junij in 31. december;
(c)
za letno poročanje 31. december.
2. Informacije, ki se nanašajo na obdobje, se poročajo kumulativno od prvega dne koledarskega leta do referenčnega datuma.
3. Kot izjema od odstavkov 1 in 2 lahko pristojni nacionalni organi v primeru, kadar manj pomembnim nadzorovanim skupinam dovolijo poročati nadzorniške finančne informacije na podlagi računovodskega leta, ki se razlikuje od koledarskega, prilagodijo referenčne datume koncu računovodskega leta. Prilagojeni referenčni datumi so tri, šest, devet in dvanajst mesecev od začetka računovodskega leta. Informacije, ki se nanašajo na obdobje, se poročajo kumulativno in zajemajo obdobje od prvega dne računovodskega leta do referenčnega datuma.
4. Pristojni nacionalni organi predložijo ECB informacije, določene v členu 11, do zaključka delovnega dne na naslednje datume predložitve:
(a)
za manj pomembne nadzorovane skupine, vključno s podskupinami, poročanje na konsolidirani podlagi, 55. delovni dan po referenčnem datumu, na katerega se nanašajo;
(b)
za manj pomembne nadzorovane skupine poročanje na subkonsolidirani podlagi v skladu s členom 1(3), 65. delovni dan po referenčnem datumu, na katerega se nanašajo.
5. Pristojni nacionalni organi odločijo, kdaj morajo nadzorovani subjekti poročati nadzorniške finančne informacije, da bodo lahko spoštovali te roke.
POGLAVJE II
Manj pomembni nadzorovani subjekti
Člen 13
Oblika in pogostost poročanja na posamični podlagi za manj pomembne nadzorovane subjekte, ki niso del skupine
1. Manj pomembni nadzorovani subjekti, ki uporabljajo MSRP v skladu z Uredbo (ES) št. 1606/2002 bodisi zato, ker pripravljajo svoje letne računovodske izkaze skladno z računovodskimi standardi, na katere se sklicuje navedena uredba, bodisi za potrebe nadzorniškega poročanja v skladu s členom 24(2) Uredbe (EU) št. 575/2013 in ki niso del nadzorovane skupine, vključno s podružnicami, ki jih je v sodelujoči državi članici ustanovila kreditna institucija s sedežem v nesodelujoči državi članici, poročajo nadzorniške finančne informacije zadevnemu pristojnemu nacionalnemu organu na posamični podlagi.
2. Nadzorniško finančno poročanje iz odstavka 1 se izvaja tako pogosto, kakor je določeno v členu 9 Izvedbene uredbe (EU) št. 680/2014, in vključuje skupne minimalne informacije, določene v odstavku 1 Priloge I.
3. Pristojni nacionalni organi predložijo ECB vse dodatne predloge iz Priloge III Izvedbene uredbe (EU) št. 680/2014, ki jih zbirajo. Pristojni nacionalni organi predhodno obvestijo ECB o vsaki taki dodatni predlogi, ki jo nameravajo prenesti.
4. Manj pomembni nadzorovani subjekti, razen tistih iz odstavka 1, za katere veljajo nacionalni računovodski okviri, ki temeljijo na Direktivi 86/635/EGS, in ki niso del nadzorovane skupine, vključno s podružnicami, ki jih je v sodelujoči državi članici ustanovila kreditna institucija s sedežem v nesodelujoči državi članici, poročajo nadzorniške finančne informacije zadevnemu pristojnemu nacionalnemu organu.
5. Nadzorniško finančno poročanje iz odstavka 4 se izvaja tako pogosto, kakor je določeno v členu 11 Izvedbene uredbe (EU) št. 680/2014, in vključuje skupne minimalne informacije, določene v odstavku 2 Priloge I.
6. Pristojni nacionalni organi predložijo ECB vse dodatne predloge iz Priloge IV Izvedbene uredbe (EU) št. 680/2014, ki jih zbirajo. Pristojni nacionalni organi predhodno obvestijo ECB o vsaki taki dodatni predlogi, ki jo nameravajo prenesti.
7. V zvezi z odstavki 2, 3, 5 in 6 veljajo naslednje izjeme:
a)
nadzorniško finančno poročanje v zvezi z manj pomembnimi nadzorovanimi kreditnimi institucijami, katerih skupna vrednost sredstev znaša manj kot 3 milijard EUR, vključuje kot skupni minimalni niz informacije, določene v Prilogi III, namesto informacij, določenih v odstavkih 2, 3, 5 ali 6;
b)
podružnica, ki jo je v sodelujoči državi članici ustanovila kreditna institucija s sedežem v nesodelujoči državi članici, ni vključena v poročanje nadzorniških finančnih informacij, če znaša skupna vrednost njenih sredstev manj kot 3 milijarde EUR.
8. Za namen odstavka 7 je skupna vrednost sredstev nadzorovanega subjekta vrednost, ki se uporabi za določitev, ali je nadzorovani subjekt pomemben na podlagi velikosti, v skladu z delom IV naslova III Uredbe (EU) št. 468/2014 (ECB/2014/17).
9. Kadar posodobitev seznama nadzorovanih subjektov v skladu z delom IV naslova II poglavja 3 Uredbe (EU) št. 468/2014 (ECB/2014/17) pokaže, da skupna vrednost sredstev manj pomembnega nadzorovanega subjekta presega 3 milijarde EUR, ta subjekt začne poročati informacije v skladu z odstavki 2, 3, 5 in 6 na prvi referenčni datum po 18 mesecih od objave posodobljenega seznama nadzorovanih subjektov. Kadar ta posodobitev pokaže, da znaša skupna vrednost sredstev manj pomembnega nadzorovanega subjekta 3 milijarde EUR ali manj, ta subjekt začne poročati informacije v skladu z odstavkom 7 na prvi referenčni datum po objavi posodobljenega seznama nadzorovanih subjektov.
10. Informacije iz odstavkov 2, 3, 5, 6 in 7 se poročajo, kakor je določeno v členu 6(5) te uredbe.
11. Pristojni nacionalni organi lahko zbirajo informacije, ki jih je treba predložiti ECB in so določene v odstavkih 2, 3, 5, 6 in 7, kot del širšega nacionalnega okvira za poročanje, ki v skladu z ustreznim pravom Unije ali nacionalnim pravom vključuje dodatne nadzorniške finančne informacije in je namenjen tudi za druge potrebe poleg nadzora, na primer za potrebe statistike.
Člen 14
Oblika in pogostost poročanja na posamični podlagi za subjekte, ki so del manj pomembne nadzorovane skupine
1. Manj pomembni nadzorovani subjekti, ki uporabljajo MSRP v skladu z Uredbo (ES) št. 1606/2002 bodisi zato, ker pripravljajo svoje letne računovodske izkaze skladno z računovodskimi standardi, na katere se sklicuje navedena uredba, bodisi za potrebe nadzorniškega poročanja v skladu s členom 24(2) Uredbe (EU) št. 575/2013 in so del manj pomembne nadzorovane skupine, poročajo nadzorniške finančne informacije zadevnemu pristojnemu nacionalnemu organu na posamični podlagi.
2. Nadzorniško finančno poročanje iz odstavka 1 se izvaja tako pogosto, kakor je določeno v členu 9 Izvedbene uredbe (EU) št. 680/2014, in vključuje skupne minimalne informacije, določene v Prilogi II.
3. Pristojni nacionalni organi predložijo ECB vse dodatne predloge iz Priloge III Izvedbene uredbe (EU) št. 680/2014, ki jih zbirajo. Pristojni nacionalni organi predhodno obvestijo ECB o vsaki taki dodatni predlogi, ki jo nameravajo prenesti.
4. Manj pomembni nadzorovani subjekti, razen tistih iz odstavka 1, za katere veljajo nacionalni računovodski okviri, ki temeljijo na Direktivi 86/635/EGS, in so del manj pomembne nadzorovane skupine poročajo nadzorniške finančne informacije zadevnemu pristojnemu nacionalnemu organu.
5. Nadzorniško finančno poročanje iz odstavka 4 se izvaja tako pogosto, kakor je določeno v členu 11 Izvedbene uredbe (EU) št. 680/2014, in vključuje skupne minimalne informacije, določene v Prilogi II.
6. Pristojni nacionalni organi predložijo ECB vse dodatne predloge iz Priloge IV Izvedbene uredbe (EU) št. 680/2014, ki jih zbirajo. Pristojni nacionalni organi predhodno obvestijo ECB o vsaki taki dodatni predlogi, ki jo nameravajo prenesti.
7. Kot izjema od odstavkov 2, 3, 5 in 6 poročanje finančnih informacij glede manj pomembnih nadzorovanih subjektov, katerih skupna vrednost sredstev znaša manj kot 3 milijarde EUR, vključuje informacije, določene v Prilogi III. Za ta namen je skupna vrednost sredstev nadzorovanega subjekta vrednost, ki se uporabi za določitev, ali je nadzorovani subjekt pomemben na podlagi velikosti, v skladu z delom IV naslova III Uredbe (EU) št. 468/2014 (ECB/2014/17).
8. Kadar posodobitev seznama nadzorovanih subjektov v skladu z delom IV naslova II poglavja 3 Uredbe (EU) št. 468/2014 (ECB/2014/17) pokaže, da skupna vrednost sredstev manj pomembnega nadzorovanega subjekta presega 3 milijarde EUR, ta subjekt začne poročati informacije v skladu z odstavki 2, 3, 5 in 6 na prvi referenčni datum po 18 mesecih od objave posodobljenega seznama nadzorovanih subjektov. Kadar ta posodobitev pokaže, da znaša skupna vrednost sredstev manj pomembnega nadzorovanega subjekta 3 milijarde EUR ali manj, ta subjekt začne poročati informacije v skladu z odstavkom 7 na prvi referenčni datum po objavi posodobljenega seznama nadzorovanih subjektov.
9. Informacije iz odstavkov 2, 3, 5, 6 in 7 se poročajo, kakor je določeno v členu 6(5) te uredbe.
10. Pristojni nacionalni organi lahko zbirajo informacije, ki jih je treba predložiti ECB in so določene v odstavkih 2, 3, 5, 6 in 7, kot del širšega nacionalnega okvira za poročanje, ki v skladu z ustreznim pravom Unije ali nacionalnim pravom vključuje dodatne nadzorniške finančne informacije in je namenjen tudi za druge potrebe poleg nadzora, na primer za potrebe statistike.
Člen 15
Referenčni datumi in datumi predložitve za manj pomembne nadzorovane subjekte
1. Informacije v zvezi z manj pomembnimi nadzorovanimi subjekti, ki so določene v členih 13 in 14, imajo naslednje referenčne datume:
(a)
za četrtletno poročanje 31. marec, 30. junij, 30. september in 31. december;
(b)
za polletno poročanje 30. junij in 31. december;
(c)
za letno poročanje 31. december.
2. Informacije, ki se nanašajo na obdobje, se poročajo kumulativno od prvega dne koledarskega leta do referenčnega datuma.
3. Kot izjema od odstavkov 1 in 2 lahko pristojni nacionalni organi v primeru, kadar manj pomembnim nadzorovanim subjektom dovolijo poročati nadzorniške finančne informacije na podlagi računovodskega leta, ki se razlikuje od koledarskega, prilagodijo referenčne datume koncu računovodskega leta. Prilagojeni referenčni datumi so tri, šest, devet in dvanajst mesecev od začetka računovodskega leta. Podatki, ki se nanašajo na obdobje, se poročajo kumulativno od prvega dne računovodskega leta do referenčnega datuma.
4. Pristojni nacionalni organi predložijo ECB nadzorniške finančne informacije v zvezi z manj pomembnimi nadzorovanimi subjekti, določene v členih 13 in 14, do zaključka delovnega dne na naslednje datume predložitve:
(a)
za manj pomembne nadzorovane subjekte, ki niso del nadzorovane skupine, 55. delovni dan po referenčnem datumu, na katerega se nanašajo;
(b)
za manj pomembne nadzorovane subjekte, ki so del manj pomembne nadzorovane skupine, 65. delovni dan po referenčnem datumu, na katerega se nanašajo.
5. Pristojni nacionalni organi odločijo, kdaj morajo nadzorovani subjekti poročati nadzorniške finančne informacije, da bodo lahko spoštovali te roke.
NASLOV IV
KAKOVOST PODATKOV IN INFORMACIJSKI JEZIK
Člen 16
Preverjanje kakovosti podatkov
Pristojni nacionalni organi spremljajo in zagotavljajo kakovost in zanesljivost informacij, ki jih predložijo ECB. Za ta namen pristojni nacionalni organi upoštevajo določbe členov 4 in 5 Sklepa ECB/2014/29.
Člen 17
Informacijski jezik za prenos informacij med pristojnimi nacionalnimi organi in ECB
Pristojni nacionalni organi prenesejo informacije, določene v tej uredbi, v skladu s taksonomijo razširljivega jezika za poslovno poročanje (eXtensible Business Reporting Language), da zagotovijo enotno tehnično obliko za izmenjavo podatkov, določenih v Izvedbeni uredbi (EU) št. 680/2014. Za ta namen pristojni nacionalni organi upoštevajo določbe člena 6 Sklepa ECB/2014/29.
NASLOV V
PREHODNE IN KONČNE DOLOČBE
Člen 18
Prvi referenčni datumi poročanja
1. Enaintrideseti december 2015 je prvi referenčni datum za poročanje nadzorniških finančnih informacij v skladu s to uredbo v zvezi s:
(a)
pomembnimi nadzorovanimi skupinami;
(b)
pomembnimi nadzorovanimi subjekti, ki niso del nadzorovane skupine.
2. Trideseti junij 2016 je prvi referenčni datum za poročanje nadzorniških finančnih informacij v skladu s to uredbo v zvezi s:
(a)
pomembnimi nadzorovanimi subjekti, ki so del nadzorovane skupine;
(b)
podrejenimi družbami pomembnih nadzorovanih skupin s sedežem v nesodelujoči državi članici ali tretji državi.
3. Trideseti junij 2017 je prvi referenčni datum za poročanje nadzorniških finančnih informacij v skladu s to uredbo v zvezi z:
(a)
manj pomembnimi nadzorovanimi skupinami;
(b)
manj pomembnimi nadzorovanimi subjekti.
Člen 19
Prehodna določba
Odločitve, ki jih sprejmejo pristojni nacionalni organi v zvezi s poročanjem nadzorniških finančnih informacij, ki jih zajema vsebina te uredbe, s strani pomembnih nadzorovanih skupin in pomembnih nadzorovanih subjektov, ostanejo v veljavi nespremenjene za vse referenčne datume pred prvimi referenčnimi datumi poročanja, določenimi v členu 18.
Člen 20
Končna določba
Ta uredba začne veljati dan po objavi v Uradnem listu Evropske unije.
Uredba je v celoti zavezujoča in se neposredno uporablja v državah članicah v skladu s Pogodbama.
V Frankfurtu na Majni, 17. marca 2015

Labels: 12
7
2